DA Den Europæiske Unions Tidende C 328/38

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

(2008/C 328/12)

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

ENHEDSDOKUMENT

FORORDNING (EF) Nr. 510/2006

»CIAUSCOLO«

EF-Nr.: IT-PGI-005-0557-11.10.2006

BGB ( X ) BOB ( )

1. Betegnelse på BGB

Ciauscolo

2. Medlemsstat eller tredjeland

Italien

3. Beskrivelse af landbrugsproduktet eller fødevaren

3.1. Produkttype

Kategori 1.2 — Kødprodukter

3.2. Beskrivelse af produktet med betegnelsen i punkt 1

Ciauscolo er et forarbejdet svinekødsprodukt, der består af en blanding af følgende udskæringer anført i aftagende rækkefølge: Brystflæsk indtil højst 70 %, bov indtil højst 40 %, afpuds fra skinke og kam indtil højst 30 %. Ciauscolos vigtigste egenskab er smørbarheden, altså det at produktet let smøres på brødet.

Ciauscolo BGB markedsføres i cylindrisk form med en blød konsistens, en vægt på mellem 400 og 2 500 g, en diameter på mellem 4,5 og 10 cm og en længde på mellem 15 og 45 cm.

Ved udskæring fremstår skiverne lyserøde, ensartede og homogene og uden harskhed. Duften er raffineret, aromatisk, karakteristisk, markant og krydret (blandingen er tilsat salt, stødt sort peber, vin og knust hvidløg), og smagen er raffineret og krydret og aldrig syrlig.

Ciauscolo BGB har desuden følgende kemiske egenskaber:

pH-værdi: 4,8 eller højere.

Protein: minimum 15,00 %.

Fedt: mellem 32 % og 42 %.

Vand/protein-forhold: maksimum 3,10.

Fedt/protein-forhold: maksimum 2,80.

Hvad angår de mikrobiologiske egenskaber, skal indholdet af aerobe mesofile bakterier og mælkesyrebakterier, der dannes under modningen, være højere end 1 × 107 kolonidannende enheder pr. gram.

3.3. Råvarer (kun for forarbejdede produkter)

Følgende racer kan anvendes: de traditionelle italienske racer Large White og Landrace, forædlet i overensstemmelse med stambogen, eller afkom af orner af de samme racer; afkom af orner af racen Duroc Italiana, forædlet i overensstemmelse med den italienske stambog; afkom af orner af andre racer eller af krydsede racer, forudsat at de, hvad enten de er født i Italien eller andre lande, kommer fra selektions- eller krydsningsprogrammer, hvis målsætninger er forenelige med den italienske stambog for så vidt angår produktion af tunge svin.

Under alle omstænder kan følgende svin ikke anvendes: svin med antitetiske træk, især bærere af det gen, der medfører følsomhed over for stress (PSS), racer og dyr, der ikke opfylder denne varespecifikations forskrifter, og racerene dyr af racerne Landrace Belga, Hampshire, Pietrain, Duroc og Spotted Poland.

Svinene slagtes, når de er mellem 9 og 15 måneder gamle.

De skal være i sund og rask tilstand. Orner og søer sendes ikke til slagtning. Det er desuden ikke tilladt at anvende svinekroppe, der ikke er ordentligt afblødte eller svin med erklæret myopati (PSE og DFD) eller med tydelige følger af betændelse eller traumer.

Gennemsnitsvægten (levende vægt) på svin, der sendes til slagtning, skal være 170 kg, og de enkelte svin skal veje mellem 145 kg og 200 kg.

Svinekroppene fra slagtning skal klassificeres som tunge i henhold til forordning (EF) nr. 3220/84, Kommissionens beslutning 2001/468/EF af 8. juni 2001 og ministerielt dekret af 11. juli 2002, og de skal falde ind under de midterste klasser i det officielle system for vurdering af kødindhold.

3.4. Foder (kun for produkter af animalsk oprindelse)

Opdrætsteknikkerne, det tilladte foder samt mængden og anvendelsen heraf tjener til at producere tunge svin. Dette mål nås gennem daglige moderate forøgelser af foderrationen og en fodring, der er i overensstemmelse med gældende generelle regler.

Sammen med opdrætsteknikkerne skal de daglige moderate forøgelser sikre, at der produceres tunge svin.

Det anvendte foder skal være i overensstemmelse med handelsstandarderne.

Mineral- og vitamintilskud er tilladt inden for den almindeligt gældende lovgivnings grænser.

3.5. Specifikke etaper af produktionen, som skal finde sted i det afgrænsede geografiske område

Produktion og modning af Ciauscolo BGB må udelukkende foregå inden for det geografiske område, der præciseres i punkt 4.

3.6. Særlige regler vedrørende udskæring, rivning eller emballering osv.

Ciauscolo BGB stoppes i svine- eller kvægtarm. Pølsen afbindes med hampgarn i begge ender. Ciauscolo BGB kan markedsføres upakket, vakuumpakket eller i beskyttet atmosfære, hel eller i stykker.

3.7. Specifikke mærkningsregler

Betegnelsen »CIAUSCOLO« efterfulgt af betegnelsen »Indicazione Geografica Protetta« skal optræde på etiketten med tydelige bogstaver, der ikke kan slettes og nemt kan skelnes fra enhver anden tekst på etiketten, og den skal være direkte efterfulgt af forkortelsen »IGP«, der oversættes til sproget i det land, hvor produktet markedsføres, og/eller af EF-symbolet. Det er tilladt at bruge navne, firmanavne eller brands, blot de ikke er af rosende karakter og ikke vildleder køberne og/eller forbrugerne. Det er ligeledes tilladt at angive navnet på de svinebedrifter, hvorfra produktet stammer, så længe råvaren stammer udelukkende fra de nævnte bedrifter. Der må ikke anføres andre oplysninger end dem, der udtrykkeligt er nævnt i dette punkt. Betegnelsen »CIAUSCOLO« skal angives på italiensk.

4. Præcis afgrænsning af det geografiske område

Produktionsområdet for Ciauscolo BGB omfatter flere kommuner i provinserne Ancona, Macerata og Ascoli Piceno. Denne afgræsning er i tråd med Ciauscolos traditionelle karakter og dens udbredelse blandt landfamilierne. Dertil kommer de særlige klimatiske forhold i det afgrænsede område, der overvejende bærer præg af fastlandsklima, særligt i bakke- og bjergområderne i de anførte kommuner i de tre provinser.

5. Tilknytning til det geografiske område

5.1. Det geografiske områdes egenart

Den korrekte afgrænsning af området, der omfatter flere kommuner i provinserne Ancona, Macerata og Ascoli Piceno, er i tråd med Ciauscolos traditionelle karakter og dens udbredelse blandt landfamilierne. Forpagterne, der boede fast på gårdene, opdrættede svin til brug for deres familie og for bedriften. Da det drejede sig om eget forbrug til to familier, blev det eneste svin ofte delt i to dele: en del til forpagteren og én til ejeren. Ciauscolo var et overskudsprodukt efter den egentlige partering. Indtil 1950'erne var et fællestræk for det afgrænsede område de mange forpagtergårde med små arealer (4-5 ha), der til stadighed blev mindre, fordi overskuddet af arbejdskraft inden for landbruget medførte en stigende udstykning af landbrugsarealer. Derfor blev der kun opdrættet ét enkelt svin på bedriften, da dette kunne kombineres med kvægbrug og agerbrug og bidrage til at dække behovet for fødevarer. Foruden disse økonomiske og historiske forhold, der kendetegner et bjergområde, gør der sig også særlige klimatiske forhold gældende i det afgrænsede område, der overvejende bærer præg af fastlandsklima, særligt i bakke- og bjergområderne. Vinterkulden, der er betinget af Sibillini-bjergkæden, har en positiv indvirkning på modningen og således på bevaringen af produktets kvalitet.

5.2. Produktets egenart

Ansøgningen om anerkendelse af Ciauscolo som en beskyttet geografisk betegnelse begrundes med produktets omdømme. Ciauscolo er kendt for sin smørbarhed, hvilket tydeligt adskiller den fra andre pølser. I modsætning til andre pølser bliver Ciauscolo ikke skåret i skiver men smurt på brødet eller lignende produkter og denne værdsatte egenskab er tæt forbundet med den særlige sammensætning af kødfarsen med det betydelige fedtindhold, det finthakkede kød og de særlige forarbejdningsmetoder. En anden egenskab, der gør Ciauscolo nemt genkendelig for forbrugeren, er den bløde konsistens.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

De teknikker og metoder til forarbejdning, konservering og modning, som anvendes til at fremstille pølsevaren Ciauscolo, stammer direkte fra gamle traditioner blandt landbrugs- og landbefolkningen i Piceno. Slagtning og forarbejdning af svin i hjemmet har altid været en anledning til socialt samvær med familie og naboer samt en anledning til byttehandler og en anledning for forpagterne til at give jordejeren gaver i naturalier. Slagtning i hjemmet og den efterfølgende forarbejdning har altid været en traditionel vinterbegivenhed, også i social forstand, hvilket afspejler sig i folkekulturen i form af skikke, folklore og dragter, som bevarer mindet derom. Ifølge navnets etymologi skulle »ciaùscolo, ciavuscolo« komme af »ciabusculum«, hvilket vil sige lille stykke mad eller en lille ret, der spises mellem morgenmad og frokost og mellem frokost og aftensmad i god overensstemmelse med bøndernes tradition.

Adskillige dokumenter vidner om den traditionelle anvendelse af betegnelsen Ciauscolo og om dens forekomst i det afgrænsede område i flere århundreder. Som eksempel kan nævnes et uddrag af »Prezzi dei generi«, en prisliste på fødevarer, fra oktober 1851 fra notararkivet i komunen Camerino, der blandt de forskellige produkter (korn, kalvekød, svinekød, skinke, salami, pølse, klipfisk) også nævner Ciauscolo og dens aktuelle pris. Det skal bemærkes, at dokumentet angiver nøjagtigt den betegnelse, som søges anerkendt som beskyttet geografisk betegnelse.

Opslag i ordbogen »Dizionario Zingarelli della lingua italiana«, der giver en præcis definition af betegnelsen, vidner også om produktets berømmelse i nyere tid. Ordbogen definerer Ciauscolo som »en meget blød pølse bestående af svinefedt af høj kvalitet og finthakket svinekød, smagt til med hvidløg og krydderier og let røget, der er karakteristisk for regionen Marche« og den angiver, at ordet har sin oprindelse i 1939.

Et sidste bevis på Ciauscolos berømmelse er, at betegnelsen har været opført på den italienske liste over traditionelle landbrugsvarer allerede siden 2000 (Supplemento ordinario alla Gazzetta ufficiale — Serie Generale n. 194 del 21 agosto 2000). Denne liste er en opgørelse over produkter produceret i Italien og tjener til at undgå, at kendskabet til produkter med en lang tradition går tabt ved generationsskifte. Det at betegnelsen Ciauscolo findes på listen for regionen Marche er et tydeligt tegn på dens berømmelse for, for at blive optaget på listen, skal det kunne bevises, at produktionen går mindst 25 år tilbage i tiden.

6. Henvisning til offentliggørelsen af varespecifikationen

Den ansøgende myndighed har indledt den nationale indsigelsesprocedure ved at offentliggøre forslaget om anerkendelse af den beskyttede oprindelsesbetegnelse »Ciauscolo« i Den Italienske Republiks officielle tidende nr. 64 af 17. marts 2006.

Den konsoliderede udgave af produktspecifikationen kan ses på webstedet:

site:www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg

eller

— direkte på ministeriets websted (www.politicheagricole.it) ved at klikke på »Prodotti di Qualità« (i skærmens venstre side) og derefter på »Disciplinari di Produzione all'esame dell'UE (Reg. CE 510/2006)«.

(1) EUT L 93 af 31.3.2006, s. 12.